Хекилаевэ Денизэ Абхъазым и утыкум гуапэу къыщрагъэблэгъэж
Къэбэрдей-Балъкъэрым щыпсэухэм дыгъуасэ Абхъазым и утыкум гуапэу къыщрагъэблэгъэжащ икIи щагъэлъэпIащ Япэ урысейпсо каналым къызэригъэпэща «Голос. Дети» проектым телъыджэу зыкъыщызыгъэлъэгъуа, етIуанэ увыпIэ къыщызыхьа уэрэджыIакIуэ ныбжьыщIэ Хекилаевэ Денизэ.
Республикэм исхэр Абхъазым и утым темыпыIэ- жу щыпэплъэрт Къэбэрдей-Балъкъэрым, Урысейм и «вагъуэ цIыкIу» хъуа Денизэ кърагъэблэгъэжыну.
Зэхуэсахэм я Iэгуауэм щIэту, Хекилаевэ Денизэ псоми фIэхъус гуапэ ярихащ икIи фIыщIэ яхуищIащ къыдэIэпыкъуахэу КъБР-м и Iэтащхьэ КIуэкIуэ Юрий, республикэм и унафэщIхэм, текIуэныгъэм хуэкIуэн папщIэ Iэ зыIэтахэм. Абы къыхигъэщащ республикэм исхэр «къызэрыдэсымаджэр» зэрызыхищIар икIи абыхэм я фIыгъэкIэ пашэныгъэм нэхъ ерыщу зэрыхуэкIуар. Апхуэдэу Денизэ и адэ-анэхэу Хекилаевхэ Аслъэн-рэ Дианэрэ КъБР-м и унафэщIхэмрэ утыкум щызэхуэсахэмрэ фIыщIэ хуа-щIащ я пщащэм апхуэдэ гулъытэрэ пщIэрэ къызэрыхуащIам папщIэ. Апхуэдэу къыхагъэщащ я гуфIэгъуэр республикэм исхэм къызэрыдагуэшам нэхъри зэригъэгушхуар.
— Нобэ Къэбэрдей-Балъкъэрым, Урысейм щыпсэу дэтхэнэм папщIи сыгу-фIащ, сыгушхуащ, ди щхьэр лъагэу дэзыгъэлъагъужа Денизэ и зэфIэкIым папщIэ. Минводы къикIыу Налшык къыздэкIуэжым дэлъа гъуэгуанэм къриубыдэу, Денизэ фIэхъус къезымыхыу зы машини блэжакъым. Тамбукъан гуэлым дежи республикэм исхэр дызэрыгушхуэ пщащэм апхуэдэу гуапэу къыщыIущIащ. Ди уэрэджыIакIуэр иджы Къэбэрдей-Балъкъэрым и мызакъуэу, къэрал псом цIэрыIуэ щыхъуащ. Абы и зэфIэкIыр дэнэ щIыпIи хэIущIыIу зэрыщыхъуар, фIыуэ къызэралъэгъуар гуапэщ, — жиIащ КъБР-м щэнхабзэмкIэ и министр Къумахуэ Мухьэдин. — Денизэ, къэралым, дуней псом и «вагъуэшхуэ» ухъуну, макъамэ гъуазджэм ехъулIэныгъэ ин щызэбгъэхъулIэну дынохъуэхъу.
Налшык къалэм и Музыкэ сабий школ №1-м, Темыркъан Юрий и цIэр зезыхьэм, Денизэ уэрэд жыIэным щыхуезыгъаджэ, абы и зэфIэкIым зезыгъэужь Гридасовэ Иринэ жиIащ хъыджэбз цIыкIур макъамэ гъуазджэм, уэрэд жыIэным зэрыхуэнэхъуеиншэр, ехъулIэныгъэм еш имыщIэу зэрыхуэкIуар. Абы къыхигъэщащ Музыкэ школым и егъэджакIуэхэр я гъэсэным и зэфIэкIхэм зэрыригушхуэр, и щIэныгъэм хигъэхъуэн, и хъуэпсапIэхэр зригъэхъулIэн папщIэ яхузэфIэкI псомкIи зэрыдэIэпыкъунур.
Хекилаевэ Денизэ къызэхуэсахэр иригъэдэIуащ «Голос. Дети» проектым щигъэзэщIа нэгъуэщI уэрэдхэм. Абхъазым и утым абы Iэгуауэшхуэ щыхуаIэтащ.
ТЕКIУЖЬ Заретэ.
